NSFAS ontken gerugte oor studiehulpArgieffoto. Die nasionale finansiële hulpskema vir studente (NSFAS) het Donderdag gesê hy sal nie aansoeke vir die 2018 akademiese jaar heropen nie, maar sal saam met tersiêre onderriginstansies werk om studente by te staan wat nie betyds aansoek gedoen het nie. Suid-Afrikaanse universiteite skarrel tans om die toename in studente te hanteer wat na die instansies stroom om te registreer nadat die regering aangekondig het dat armes van vanjaar gratis sal kan studeer. Suid-Afrika se 26 openbare universiteite hou vol hulle sal nie aansoekers wat op die laaste minuut net opdaag aanvaar nie ten spyte van die EFF wat matrikulante aanmoedig om dit te doen. NSFAS-aansoeke vir hulpverlening aan studente wat aan openbare universiteite of een van die 50 tegniese en beroepsgerigte opleidingskolleges (TVET) wil studeer, het op 1 Augustus 2017 geopen en op 30 November 2017 gesluit. “Ons neem kennis van verkeerde inligting wat die ronde doen dat NSFAS-aansoeke van 3 Januarie 2018 weer sal heropen. Hierdie inligting kom nie van NSAFS af nie,” het die skema in ŉ verklaring gesê. “NSFAS sal nie die aansoeke vir 2018 heropen nie, maar sal saam met die instansies van hoër onderrig help met studiehulpbesluite vir studente wat aansoek gedoen het vir toelating tot ŉ tersiêre instansie, maar nie vir NSFAS of ander hulpverlening aansoek gedoen het nie.” Teen 1 November 2017 het NSFAS, met ŉ teiken van 200 000 aansoeke, meer as 130 000 aansoeke ontvang. In 2017 het NSFAS R12,4 miljard se hulpverlening aan universiteite sowel as TVET-kolleges bestee wat 34% meer is as R9,2 miljard wat in die vorige akademiese jaar bestee is. NSFAS het verlede jaar altesaam 451 507 studente ondersteun, 9% meer as die 414 949 studente in 2016. Van hierdie studente het 225 950 aan universiteite studeer met studiehulp van R10,3 miljard, terwyl 225 557 aan TVET-kolleges studeer het met studiehulp van altesaam R2,1 miljard.